**Լուիզ Ոսկերչյան** (անգլ.՝ Luise Vosgerchian, նոյեմբերի 9, 1922(1922-11-09), Ուոթերթաուն - մարտի 13, 2000(2000-03-13), Միդլսեքս շրջան, Մասաչուսեթս, ԱՄՆ), ամերիկահայ դաշնակահարուհի, մանկավարժ, Հարվարդի համալսարանի պրոֆեսոր։

Կենսագրություն
--------------

Լուիզ Ոսկերչյանը ծնվել է 1922 թվականի նոյեմբերի 9-ին Ուոթերթաուն քաղաքում (ԱՄՆ), հայ էմիգրանտների ընտանիքում։ Սկզբնական երաժշտական կրթությունն ստացել է ծննդավայրում։ 1945 թվականին ավարտել է Բոստոնի «Նյու Ինգլանդ» կոնսերվատորիան (Գ. Օնդրիսեկի դասարան)։ Ուսման տարիներին մենահամերգներով հանդես է եկել Բոստոնում։ 1948 թվականին *The New York Times* ամսագիրը գրել է նրա մենահամերգներից մեկի մասին։

1949 թվականին կատարելագործվել է Փարիզի կոնսերվատորիայում (ղեկավար՝ Նադիա Բուլանժե), հաճախել նաև ստեղծագործության դասարանի պարապմունքներին։ Ծանոթացել է ժամանակակից ֆրանսիական երաժշտական դպրոցի կատարողական սկզբունքներին, երկերի մեկնաբանման առանձնահատկություններին, հակադիր հնչյունների փոխանցումների վարպետությանը։ Կատարողական երկացանկը հարստացրել է ֆրանսիացի կոմպոզիտորների ստեղծագործություններով։

1956 թվականին վերադարձել է ԱՄՆ. դասավանդել է Բրանդեյսի համալսարանում, 1959-1990 թվականներին՝ Հարվարդի համալսարանի երաժշտության ֆակուլտետում (պրոֆեսոր՝ 1971 թվականից)։ Դասավանդել է ապագա ականավոր շատ երաժիշտների։ Նրա ամենահայտնի ուսանողների թվում են եղել Ալիսոն Չառնին, Յո-Յո Ման, Ջոն Քուլիջ Ադամսը, Բոբի Մաքֆերինը, Սթիվեն Պրուսլինը և Ռիչարդ Սենթ Քլերը։

1958 թվականից մի քանի անգամ հանդես է եկել Բոստոնի (դիրիժորներ՝ Շառլ Մյունշ, Սերգեյ Կուսևիցկի), Նյու Յորքի սիմֆոնիկ նվագախմբերի հետ, մենահամերգներով շրջագայել ԱՄՆ-ում, Գերմանիայում, Ֆրանսիայում, Անգլիայում. երկացանկում ընդգրկված են եղել Յ. Ս. Բախի, Լ. վան Բեթհովենի, Ա. Կրաֆտի, Զ. Կոդայի, Ա. Խաչատրյանի, Ա. Բաբաջանյանի, Աարոն Կոպլենդի և ուրիշների ստեղծագործություններից։

Ֆիզիկոս Բրայան Գրինն իր «Մինչև ժամանակի վերջը» (անգլ.՝ «Until the End of Time») գրքում Ոսկերչյանին նկարագրել է որպես իր ամենաազդեցիկ ուսուցիչներից մեկը՝ նշելով, որ նա «խորը հետաքրքրություն է ցուցաբերել այն բանի նկատմամբ, թե ինչպես են գիտական հայտնագործությունները առնչվում գեղագիտական զգացմունքների հետ»։

Լուիզ Ոսկերչյանը մահացել է 2000 թվականի մարտի 13-ին ԱՄՆ Էքտոն քաղաքում։ Հոգեհանգստյան արարողությունն անցկացվել է Սանդերս թատրոնում։

Հարվարդի համալսարանը սահմանել է Լուիզ Ոսկերչյանի դասախոսական մրցանակ։

Անձնական կյանք
--------------

Լուիզ Ոսկերչյանն ամուսնացած է եղել Կամիլ Պագաջիկի հետ. նրանք ծանոթացել էին 1949 թվականին Փարիզում։

Ծանոթագրություններ
------------------

1. 1 2 3 4 5 6 7
2. ↑  «Harvard University Obituary and Death Notice Collection - 83»։ *www.genealogybuff.com*։ Վերցված է 2021-06-06
3. ↑  «Luise Vosgerchian»։ February 8, 2007
4. ↑  «Luise Vosgerchian»։ *Harvard Gazette* (en-US)։ 2007-02-08։ Վերցված է 2021-06-06
5. ↑  «Luise Vosgerchian Gives Piano Recital»։ December 20, 1948 – via NYTimes.com
6. 1 2  «The Luise Vosgerchian Teaching Award»։ *ofa.fas.harvard.edu*
7. ↑  «Noted Musician, Professor Vosgerchian Dies | News | The Harvard Crimson»։ *www.thecrimson.com*։ Վերցված է 2021-06-06
8. ↑  *In remembrance of Luise Vosgerchian.*։ November 29, 2000։ OCLC 77990576 – via Open WorldCat

|  |
| --- |
| *Այս հոդվածի կամ նրա բաժնի որոշակի հատված վերցված է*  «Հայ երաժշտության հանրագիտարանից», որի նյութերը թողարկված են՝ Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) թույլատրագրի ներքո։ |